Viitorul politicii de transport europene - Investiţiile în infrastructura de transport, o importantă măsură anticriză


ABSTRACT
Lucrarea de faţă tratează o temă importantă în contextul actual, şi anume investiţiile în infrastructura de transport considerate, pe bună dreptate, una dintre măsurile eficiente de combatere a crizei economice.
De asemenea, în demersul nostru vom aborda aspecte legate de viziunea europeană asupra politicii referitoare la dezvoltarea reţelelor de transport şi a infrastructurii aferente în scopul creării unei interoperabilităţii la nivel comunitar.

La nivelul statelor membre UE există o preocupare constantă vizând îmbunătăţirea sectorului transporturilor şi  a infrastructurii aferente, fapt relevat prin politicile de încurajare a investiţiilor şi Programul Operaţional Sectorial de Transport (POS-T)  în cadrul cooperării transfrontaliere.

În acest sens, sunt prezentate Axele prioritare şi direcţiile de dezvoltare a reţelelor de transport în conformitate cu principiile dezvoltării durabile.

        Infrastructura de transport în România rămâne o problemă extrem de dificilă şi o prioritate în procesul de integrare în structurile de transport europene. 

Este demn de reţinut că  dezvoltarea infrastructurii nu este doar o măsură anticriză, ci ramâne cea mai importantă - vitală chiar - pentru creşterea economică a României.

Utilizarea oportunităţilor de obţinere a finanţării private pentru infrastructura drumurilor, construcţia şi modernizarea infrastructurii rutiere situate pe coridoarele de transport paneuropene, implementarea sistemului calităţii în transporturile rutiere, cofinanţarea UE în proiecte transfrontaliere constituie instrumente eficiente pentru obţinerea de rezultate concrete în acest domeniu.


       
De asemenea, demararea şi susţinerea unor investiţii în acest sector reprezintă condiţii fundamentale pentru dezvoltarea generală a societăţii româneşti.
Pe cale de consecinţă, se impune o mai mare responsabilitate legată problematica  transporturilor şi infrastructură, nu doar la nivel declarativ ci în mod concret, prin realizarea proiectelor şi punerea în practică a măsurilor adoptate la nivel European şi naţional.

I.  Consideraţii generale

Criza economică din 2008-2009 a cuprins toate ţările lumii, ca urmare a globalizării. Cu toate că există trăsături generale, în anumite ţări se evidenţiază unele particularităţi, datorită specificului anumitor economii slab dezvoltate faţă de cele foarte dezvoltate, dar, chiar la un nivel de dezvoltare identic, există trăsături diferite ale crizei
. 
În mod normal, o criză economică se manifestă sub forma lipsei de cerere, în sensul că sunt produse mai multe bunuri decât poate absorbi piaţa. Urmare acestui fenomen, societăţile comerciale recurg la creditări suplimentare pentru a continua producţia, sperând ca acest dezechilibru între ofertă şi cerere este un fenomen temporar, apoi trec treptat la restructurări de personal (o parte a salariaţilor intră în şomaj temporar sau definitiv). Odată cu creşterea şomajului, cererea de consum se reduce şi mai mult, iar criza se adânceşte. Băncile nu mai pot face faţă cererii de lichidităţi şi atunci scumpesc creditul prin majorarea dobânzii, fapt care scumpeşte producţia, deci adânceşte şi mai mult criza. Odată scumpit creditul, creşte numărul rău-platnicilor, atât în rândul companiilor, cât şi al populaţiei. În cele din urmă, creditarea este sistată din cauza sporirii riscului de neachitare a împrumuturilor.
 Criza economică mondială reprezintă un dezechilibru în funcţionarea pieţei, la nivel local sau global. Sunt crize care se depăşesc mai uşor şi după o scurtă stagnare totul reintră în normal: chiar dacă unele companii falimentează, îşi pot relua activitatea după o modernizare realizată mai ales prin finanţarea acordată de către alte societăţi, prin preluări sau fuziuni. Au existat însă şi crize profunde - cea mai gravă, declanşată în 1929, a durat circa patru ani şi a avut consecinţe foarte grave inclusiv în domeniul social.

 După cel de-al doilea război mondial s-au înregistrat crize economice de mai mică amploare, care n-au cuprins toate ţările. Practic, dezechilibrul l-a rezolvat piaţa, fără consecinţe grave.

 Criza economică actuală, datorită globalizării, a cuprins toate ţările lumii şi are trăsături comune, dar şi unele particularităţi, de la o ţară la alta, atât ca profunzime, cât şi cuprindere, respectiv se reflectă numai în unele ramuri. De aceea, stoparea crizei şi relansarea economică se poate face atât prin măsuri comune tuturor statelor, cât şi prin aplicarea unor măsuri specifice unei ţări sau unor grupe de ţări.

 Cele mai puternice state ale lumii (G20)
 au stabilit măsuri care să se aplice în toate statele, pentru a putea depăsi criza într-un termen cât mai scurt, precum şi acordarea de ajutor financiar ţărilor mai sărace, cu probleme pe care nu le pot rezolva fără un sprijin financiar care să se acorde de către instituţiile financiare mondiale.

  Liderii G20
 au stabilit că, pe lângă sprijinirea băncilor private sau de stat, în vederea creşterii lichidităţilor disponibile, să se sporească rolul instituţiilor financiare internaţionale în ceea ce priveşte asistenţa acordată şi supravegherea pieţei. 

  Pentru a evita o propagare în lanţ a problemelor dintr-o ţară la nivel regional şi global, investiţiile finanţate de instituţiile internaţionale au fost canalizate spre cele mai grav afectate ţări.

 Concomitent, pentru a forţa reluarea creditării, s-a luat decizia reducerii dobânzilor de referinţă de către băncile centrale, dar s-a prevăzut şi acordarea de facilităti pentru băncile private, pentru a se relua creditarea cu dobanzi cât mai mici.

  Statele care deţin rezerve valutare mai mari au convenit să crească fondurile acordate instituţiilor financiare internaţionale, ca FMI şi Banca Mondială.

  Intervenţiile statelor în economie iau şi forma unui sprijin direct acordat anumitor ramuri economice sau chiar unor companii de importanţă majoră, ale căror probleme, dacă s-ar agrava, ar avea consecinţe dramatice pentru economia unei ţări sau chiar la nivel global. Un exemplu de ramură economică ajutată este industria auto, pentru că inclusiv în ţări dezvoltate s-au luat măsuri de stimulare a vânzărilor.

 De altfel, stimularea consumului, prin acordarea unor facilităţi cum ar fi relaxarea fiscală, este o altă măsură aplicabilă la nivel global.

  Nu în ultimul rând, cel puţin la nivel declarativ, majoritatea guvernelor şi-a propus să valorifice oportunităţile oferite de criză prin sprijin financiar acordat cercetării, astfel încât să poată fi identificate rapid soluţii de reducere a costurilor bunurilor.

 Majoritatea ţărilor a trecut imediat la aplicarea acestor măsuri, planuri anticriză fiind aplicate rapid în Marea Britanie, Franţa, Germania, dar şi de către instituţii internaţionale precum Banca Centrală Europeană. SUA a alocat cele mai mari fonduri pentru sprijinirea directă a sectorului privat, vizate în special fiind băncile.

 Urmare a aplicării acestor măsuri, se pare ca în a doua jumătate a anului economia mondială va creşte. De altfel, deja sunt state europene în care economia a înregistrat o evoluţie pozitivă în cel de-al doilea trimestru al anului: Polonia (creştere de 0,4% a PIB) şi Cipru (crestere 0 a PIB). În aceste condiţii, există şanse ca majoritatea statelor europene să înregistreze creşteri economice până la sfârşitul anului, deşi mai mult ca sigur rezultatele vor fi nesemnificative, adică nu se vor recupera pierderile de până acum.

Criza economică se manifestă în toate ţările, dar în mod diferit. În unele state, efectele crizei se resimt puternic în toate domeniile, iar in altele se manifestă numai în anumite domenii şi au consecinţe mai puţin grave, deci mai usor de combătut. De aceea, măsurile anticriză au şi trăsături comune, dar şi diferite de la o ţara la alta sau de la un grup de ţări la altele. Se poate afirma însă ca trăsătura generală este lipsa de lichiditate, sistarea creditării de către banci sau încetinirea acestor creditari, cu efecte grave asupra populaţiei şi mediului de afaceri. Iar îngrijorător nu este faptul că s-a redus ritmul de dezvoltare, ci că foarte multe ţări au intrat într-o perioadă marcată de incertitudini şi nu se poate determina în cât timp va fi anihilată deteriorarea situaţiei economice. 

 Impactul global al crizei

 Criza economică manifestată iniţial în SUA s-a extins cu rapiditate în întreaga economie mondială. Începută în sectorul financiar, care după îndelungi discuţii în Congres a beneficiat de ajutor din partea statului, criza se manifestă puternic în prezent în industria auto americană
. 
Globalizarea crizei a impus necesitatea reunirii liderilor celor mai mari puteri economice din lume pentru a identifica soluţii, iar întâlnirea factorilor politici de decizie din 20 de state ale lumii, care însumeaza peste 75% din economia mondială, a dus la un acord privind aplicarea unor măsuri anticriză. Deşi aceste măsuri sunt diferite de la ţară la ţară, elementul comun este necesitatea ca statul să intervină în economie. 
 Cu toate ca modul concret de acţiune este diferit, s-a considerat necesar să se sprijine financiar atât băncile, cât şi unele industrii, pentru a limita consecinţele grave pe care le va suporta populaţia. 

 De asemenea, s-a căzut de acord să fie întărit rolul FMI şi al Băncii Mondiale, pentru a ajuta statele care nu au posibilităţi financiare în sprijinirea anumitor sectoare economice. 

La nivelul UE s-a hotărât ca toate cele 27 de state membre să aplice un pachet de măsuri comune, între care cele mai importante au ca scop stimularea consumului, evitarea unei avalanşe de falimente, susţinerea categoriilor economice şi sociale cele mai defavorizate, respectiv asigurarea unor efecte benefice pe termen cât mai lung. 

Pentru stimularea consumului, s-a luat în calcul reducerea taxei pe valoare adaugată până la 15% în acele state care aplică o cotă superioară acestui nivel. Prevenirea falimentelor vizează, pe de o parte, sprijinirea acelor companii care, dacă au probleme grave, riscă să determine creşterea somajului sau chiar sistarea activităţii anumitor sectoare economice. Prin urmare, sprijinul ar urma să fie acordat mai ales unor grupuri industriale mari, condiţia fiind ca acestea să aibă capacitatea de a se redresa într-un termen cât mai scurt. 

Pe de altă parte, Comisia Europeană a recomandat acordarea sprijinului financiar şi întreprinderilor mici, lipsite de posibilităţi de redresare prin forţe proprii, şi chiar unor gospodării individuale. Executivul UE a mai recomandat ca, în toate cazurile în care statele acordă sprijin financiar, să se realizeze pe proiecte de lungă durată, care să poata fi incluse în bugetele mai multor ani. Această recomandare, precum şi ideea reducerii unor cheltuieli publice neesenţiale, are ca scop limitarea depăşirii pragului de deficit bugetar de 3% stabilit la nivel comunitar. 

Sprijinul financiar pentru combaterea crizei in toate cele 27 de state ale Uniunii Europene reprezintă 1,5% din produsul intern brut comunitar, adică 200 de miliarde de euro, cu menţiunea că sprijinul naţional  trebuie să reprezinte 1,2% din PIB, restul fiind asigurat din bugetul UE. 

           O importantă măsură anticriză o reprezintă finantarea cu prioritate a proiectelor din infrastructura rurală sau urbană, mai ales de transport, nu doar de mediu. Această măsură este utilă nu numai pentru crearea de noi locuri de muncă prin lansarea unor lucrări de mare anvergură, dar va înlesni interoperabilitatea reţelelor de transport ale României cu cele ale UE, va reduce costul transporturilor (si implicit al produselor romanesti exportate) si va spori tranzitul între Orient şi ţările comunitare prin România, oferind astfel oportunităţi de dezvoltare pentru companiile prestatoare de servicii în acest domeniu
. 

          Dezvoltarea infrastructurii nu este însă doar o măsură anticriză, ci rămâne cea mai importantă - vitală chiar - pentru creşterea economică a României. Fără investiţii în infrastructura de transport, România va ieşi din criză într-o situaţie economică mult mai defavorizată decât cea actuală, în comparaţie cu restul statelor europene. 

Măsurile anticriză au căpătat statutul de preocupare principală a guvernelor din tot mai multe ţări, iar intervenţiile statului în economie, până mai ieri respinse de întreprinzătorii privaţi, sunt considerate acum mai necesare ca oricând, iar sectorul transporturilor nu face excepţie. Aceste măsuri constau în scutiri sau reduceri de taxe, reglementarea tarifelor, protecţie împotriva concurenţei neloiale, precum şi măsuri de încurajare a consumului şi implicit a fluxurilor de mărfuri.
Există două obiective mari ale UE în domeniul transporturilor: să asigure mobilitatea persoanelor şi a bunurilor şi să asigure o politică de transporturi eficace din punct de vedere economic, social şi de mediu
. 

Măsurile legislative urmăresc să deschidă piaţa transporturilor (facilitând competitivitatea între operatori și interoperabilitatea) şi să asigure acoperirea costurilor externe (mediu, zgomot, pagube determinate de vehicule grele, congestie locală, accidente).

Vechile state UE au depășit barierele în calea mobilității, dar amortizarea costurilor externe prin preţul serviciilor de transport este dificil de implementat politic de către guvernele naţionale, deoarece operatorii din domeniu se opun unei taxări suplimentare. 

Noile state membre au probleme cu ambele elemente, atât cu asigurarea interoperabilităţii, deoarece infrastructura a fost construită la standarde de calitate redusă, cât şi cu acoperirea costurilor externe. 

Mai mult, unele dintre aceste ţări (în mod particular România) se confruntă cu o capacitate de implementare redusă a proiectelor investiţionale mari, abilităţi de planificare reduse, infrastructură actuală de slabă calitate, cauzată de lucrări de mentenanţă întârziate sau deficitare. Politicile de transporturi în noile state membre, printre care şi România, au nevoie de reforme îndrăznețe, care să reanalizeze principiile financiare pentru infrastructură. 

Rezolvarea problemelor noilor state membre (în special ale României, ale cărei sectoare de infrastructura auto şi feroviară sunt deficitare în prezent) ar putea deschide însă oportunităţi pentru întreaga Uniune. În fața problemelor legate de întreținere și a blocajelor în derularea lucrărilor, doar o abordare inovatoare poate reprezenta soluția. 

Cazul României ar putea da naştere la o dezbatere serioasă la nivel european: care model este mai bun: finanțarea de la bugetul public sau prin taxarea operatorilor, ca în ţările anglo-saxone? Primul pas către taxarea operatorilor a fost făcut prin directiva Eurovignette – plata costurilor externe de către transportatori -, iar dezbaterea viitoare  se va concentra pe dilema: acelaşi principiu se va putea aplica pentru întreținerea drumurilor şi pentru investiţii noi? 

Dată fiind situația actuală, generată de criza economică globală, România are nevoie de schimbarea politicilor în domeniu, prin includerea costurilor externe de mediu şi infrastructură în plata serviciilor de transport şi nu prin bugetul de stat, ca în prezent. 
II. Politica privind transporturile la nivel european

Comisia Europeană a prezentat o comunicare recentă
 privind viziunea asupra transporturilor şi mobilităţii viitoare până în anul 2020, documentul reprezentand continuarea Cărţii Albe a transporturilor din 2001
, actualizată în 2004 şi  în 2006, care a stabilit agenda politicii în acest domeniu până în 2010
. 
„Transporturile au fost şi vor rămâne o componentă esenţială a vieţii noastre cotidiene. Acestea au contribuit substanţial la dezvoltarea, integrarea şi creşterea pieţei interne cu efecte tangibile asupra economiei europene. Politica europeană în domeniul transporturilor a consolidat standardele din acest sector, inclusiv drepturile pasagerilor, oferind condiţii de muncă, de siguranţă şi de securitate ridicate. Cred că este momentul oportun pentru a relansa această politică, în primul rând prin integrarea în continuare a diferitelor moduri de transport, apoi prin plasarea UE în avangarda serviciilor şi tehnologiilor de transporturi şi, în al treilea rând, prin modelarea viitoarei politici în domeniu, în funcţie de nevoile şi drepturile utilizatorilor şi lucrătorilor“, a afirmat Antonio Tajani, comisarul european pentru Transport
.

Comunicarea nu include un program detaliat de măsuri strategice, ci încearcă mai degrabă să defineasca viziunea strategică asupra viitorului transporturilor. Viziunea şi ideile pe care le avansează sunt menite să stimuleze dezbateri în cadrul cărora se urmăreşte identificarea unor posibile opţiuni viitoare. Anul viitor, în urma acestor dezbateri, este asteptată formularea unor măsuri concrete, reunite într-o nouă Carte Albă, care va trasa priorităţile politicii europene în domeniul transporturilor pentru următorii zece ani.

Potrivit Comisiei, politicile în domeniu pentru viitorii zece ani trebuie să se bazeze pe o reflecţie amplă asupra viitorului sistemului de transporturi. Din acest motiv, au fost comandate studii externe privind evaluarea politicilor practicate în trecut şi a scenariilor viitoare. Totodată, au avut loc consultări cu experţi şi părţi interesate prin intermediul unor focus grupuri specializate şi al unei conferinţe care a avut loc la 9-10 martie 2009. Consultările vor continua, iar Comisia a încurajat toate părţile interesate să contribuie la acest exerciţiu, prin transmiterea punctelor lor de vedere prin e-mail.

Comisia consideră că politica europeană în domeniul transporturilor a contribuit la crearea unui sistem de mobilitate eficient pentru cetăţenii europeni şi pentru întreprinderile europene. Pe viitor, politica ar trebui să permită crearea unui sistem de transport durabil, capabil să răspundă nevoilor economice, sociale şi de mediu, dar şi să asigure integrarea şi sporirea competitivităţii la scară continentală. Pentru a atinge acest ţel, trebuie găsite răspunsuri adecvate la provocările viitorului: protejarea mediului, îmbătrânirea populaţiei, fenomenul migraţiei, lipsa de rezerve de combustibili fosili, urbanizarea şi globalizarea.

De asemenea, se consideră că accelerarea introducerii tehnologiilor inovatoare şi integrarea deplină a diferitelor moduri de transport sunt cruciale pentru a face faţă acestor provocări. Totodată, este important să se înregistreze progrese în ceea ce priveşte proiecţia externă a politicii europene în domeniul transporturilor, pentru a asigura integrarea cu ţările vecine UE şi pentru a promova interesele economice ale Europei în context global.

Comunicarea sugerează că sistemul de transport al viitorului trebuie să asigure:

• Integrarea mai bună a diferitelor modalităţi de transport. În viziunea Comisiei, este necesar ca diferitele modalităţi de transport să se completeze reciproc, concentrându-se în acelaşi timp pe segmentele de piaţă pe care obţin cele mai bune performanţe. O asemenea situaţie presupune că pasagerii şi marfa ar opta pentru modalităţi diferite pentru etape diferite ale rutei de parcurs, preferând soluţia perfect adaptată nevoilor lor de mobilitate.

• Transmiterea unor mesaje corecte prin politica tarifară. O bază de calcul mai bună pentru preţuri ar trebui să permită utilizatorilor, planificatorilor şi investitorilor să ia decizii în cunoştinţă de cauză, dar să ofere şi posibilitatea unei dezvoltări durabile. Respectarea simultană a acestor cerinţe înseamnă că tarifele de transport ar trebui să înglobeze acele sume care să acopere impactul negativ al transporturilor asupra mediului (de exemplu, impactul poluării cauzate de transport).

• Utilizarea tehnologiei pentru accelerarea tranziţiei către o societate mai puţin dependentă de combustibili fosili. În acest context, factorii politici au ca obligaţie crearea unui cadru legal favorabil introducerii noilor tehnologii, fără însă a avantaja decisiv o alternativă unică, pentru a stimula competiţia între diferite soluţii.

• Promovarea deschiderii pieţelor. Competiţia pe pieţe libere duce în general la reducerea costurilor şi creşterea eficienţei. Acest fenomen este mai uşor de observat în transportul aerian, întrucât procesul de liberalizare este mult mai avansat în această modalitate de transport: între 1992 şi 2008, numărul rutelor din interiorul UE a crescut cu 120%, iar cel al rutelor deservite de mai mult de doi competitori a crescut cu 320%. Comisia a considerat că deschiderea pieţelor trebuie să continue, dublată însă de întărirea drepturilor pasagerilor.

• Mediatizarea alternativelor de transport. Politicile de transport au un impact direct asupra oamenilor şi pot fi extrem de controversate, ceea ce înseamnă că este necesar să se informeze publicul asupra motivelor care au stat la baza adoptării unor anumite decizii politice şi asupra alternativelor. Buna înţelegere a provocărilor este o precondiţie a acceptării publice a soluţiilor politice.

• Armonizarea acţiunilor. Multe noi tehnologii şi practici vor fi dezvoltate în următorii ani pentru a răspunde provocărilor carora transporturile trebuie să le facă faţă. Va fi nevoie de coordonare pentru a asigura interoperabilitatea tuturor acestor tehnologii şi pentru a evita proliferarea unor practici foarte diferite pentru a rezolva aceeaşi problemă (de exemplu, reguli şi soluţii tehnice pentru taxarea accesului la infrastructură, standarde pentru sisteme inteligente de transport sau cerinţe pentru accesul în zonele congestionate).

 • Facilitarea transportului urban. Rolul autorităţilor UE în reglementarea transportului urban este limitat, însă majoritatea operaţiunilor de transport încep şi se termină în zone urbane, iar problemele de interconectare şi standardizare nu sunt resimţite doar în afara ariilor urbane. Cooperarea la nivel european poate ajuta astfel autorităţile urbane să îmbunătăţească performanţele sistemelor de transport. Prin urmare, politica europeană de transport trebuie să pună accent pe acele activităţi prin intermediul cărora se poate promova schimbul de bune practici, să sprijine proiecte demonstrative şi să ofere un cadru în care autorităţile de nivel local să poată lua cele mai bune măsuri referitoare la sistemele urbane de transport.

• Raportarea la ţările vecine. Politica de transport europeană trebuie să permită integrarea economică a statelor vecine şi să permită avansul intereselor economice şi de mediu ale Europei la scară globală.      

III.  Planuri de investiţii în infrastructură în state membre   ale Uniunii Europene
Banca Europeană de Investiţii va acorda o sumă de 6 milioane euro pentru împrumuturi suplimentare în domeniul energiei, al schimbărilor climatice şi al infrastructurii. Totuşi, majoritatea investiţiilor în infrastructură din Uniunea Europeană se vor efectua la nivelul statelor membre. Conform reglementărilor Uniunii Europene, toţi furnizorii stabiliţi în Uniunea Europeană pot participa la cereri de ofertă/licitaţii privind proiectele destinate pieţelor publice din toate administraţiile statelor membre
.

În 2008, Banca Europeană de Investiţii a acordat împrumuturi pentru proiecte-cheie ţărilor beneficiare
 pentru obiective de coeziune economică şi socială şi de convergenţă
. 
Franţa

La începutul lunii decembrie 2008, Franţa a publicat un plan de măsuri anticriză ale căror costuri se ridică la 25,9 miliarde euro (aproximativ 1,5% din PIB). Aceste măsuri constau, printre altele, în relansarea investiţiilor prevăzute a fi în jur de 10,5 miliarde euro. Din această sumă, 4 miliarde euro vor fi investite în infrastructură (investiţii în şosele, autostrăzi şi spitaluri), cercetare, universităţi, precum şi în apărare şi securitate, 4 miliarde euro proveniţi de la întreprinderile din sectorul public vor fi consacrate modernizării căilor ferate, serviciilor energetice şi poştale şi 2,5 miliarde euro vor fi atribuite administraţiilor locale sau municipale pentru diverse proiecte de infrastructură.
Germania

Pe data de 7 noiembrie 2008, Parlamentul a adoptat măsuri pentru punerea în aplicare a unui plan de relansare economică în 15 puncte, în valoare de 12 miliarde euro. 

Programul prevede următoarele măsuri legate de infrastructură:

1) alocarea unei sume suplimentare de 3 miliarde euro unui program de eficacitate energetică pentru perioada 2009-2011;

2) majorarea cu 3 miliarde euro a bugetului unei bănci de dezvoltare consacrate programelor de infrastructură ale autorităţilor locale;

3) stabilirea unui program de investiţii în domeniul transportului dotat cu un fond de 1 miliard euro în 2009 şi în 2010;

4) investirea unei sume de 200 milioane euro în proiecte regionale determinate.

De asemenea, 400 milioane euro au fost împrumutaţi de la Banca Europeană de Investiţii pentru proiectul de extindere a aeroportului Berlin-Brandemburg. 

 La data de 12 ianuarie 2009, Guvernul a anunţat alte măsuri în valoare de 50 miliarde euro, dintre care 17 miliarde euro vor fi consacrate proiectelor de infrastructură publică precum autostrăzi, şcoli şi spitale.

Marea Britanie

Guvernul britanic a anunţat un plan de relansare de 20 miliarde lire sterline (1,3% din PIB). Chiar dacă reducerea provizorie a TVA-ului constituie elementul central al acestui plan, o parte din măsurile prevăzute va fi destinată infrastructurii. Marea Britanie va devansa în special cheltuielile de capital de 3 miliarde lire sterline prevăzute pentru 2010-2011 şi vizând în special transporturile, şcolile, locuinţele sociale, reţeaua rutieră, precum şi iniţiativele legate de mediu şi cele ecoenergetice. Mai recent, Guvernul a lăsat să se înţeleagă că investiţiile vor fi accelerate în infrastructura de reţea şi în tehnologiile numerice. 

Spania

La 27 noiembrie 2008, primul-ministru a explicat liniile unui plan de investiţii de luptă contra crizei, al cărui buget se ridică la 11 miliarde euro şi care cuprinde opt puncte principale. Patru puncte dintre acestea se referă la infrastructură:

1) 8 miliarde euro sunt destinate lucrărilor publice urgente din municipalităţi (ceea ce dublează de fapt bugetul prevăzut pentru proiectele municipale de infrastructură);

2) 600 milioane euro sunt consacrate proiectelor ecologice de conservare a energiei şi gestionării aprovizionării cu apă a municipalităţilor;

3) 400 milioane euro sunt rezervate ameliorării instalaţiilor militare şi poliţieneşti;

4) 30 milioane euro sunt acordate sectorului turistic.
Italia

Guvernul a anunţat un program de relansare bugetară evaluat la 80 miliarde euro (5% din PIB). Cheltuielile cu infrastructura reprezintă partea majoră a acestui set de măsuri în valoare de 16,6 miliarde euro, care trebuie deblocate imediat. Italia de nord va primi 11,8 miliarde euro, în timp ce Italia de sud va primi aproximativ 4,8 miliarde euro, din care 1,3 miliarde euro vor fi consacrate construcţiei unui pod suspendat, care leagă Sicilia de continent. Dintre celelalte investiţii în infrastructură sunt de menţionat reţeaua feroviară naţională (prima fază a legăturii feroviare de mare viteză dintre Milano şi Genoa), transporturile în comun (metrourile din Sicilia şi a treia linie de metrou de la Roma), proiectul MOSE din Veneţia (diguri), autostrăzile naţionale, Internetul de mare viteză, modernizarea şcolilor şi energiile reînnoibile.
Portugalia

Proiectul autorutier Douro Litoral realizat în parteneriat public-privat în  oraşul Porto a primit o finanţare din partea Banca Europeană de Investiţii în valoare de 350 milioane euro. Reţeaua de metrou care deserveşte oraşul Porto a beneficiat de un împrumut de 60 milioane euro. 
Suedia

Pe data de 5 decembrie 2008, Suedia a publicat un plan de relansare economică în valoare de 8,3 miliarde coroane suedeze. Acest program prevede, printre altele, cheltuieli suplimentare legate de infrastructură de 1 miliard coroane suedeze pentru perioada 2009-2011, care se adaugă sumei de 10 miliarde coroane suedeze prevăzute deja pentru această perioadă. Fondurile sunt destinate întreţinerii autostrăzilor şi căilor ferate.

Polonia

Priorităţile politicii Poloniei au fost enunţate ferm în Strategia Guvernului intitulată Infrastructurile – cheia dezvoltării, precum şi în Programul de construire de autostrăzi şi de alte şosele naţionale şi în Planul naţional de dezvoltare pentru perioada 2004-2006. Dezvoltarea sistemului de transport a constituit obiectul unei revizuiri expuse în documentul Strategia de dezvoltare a infrastructurilor de transport în 2004-2006 şi în anii următori. Perioadele de planificare (2004-2006 şi 2007-2013) sunt armonizate cu cele de la nivelul Uniunii Europene, ceea ce relevă importanţa pe care o prezintă planurile şi finanţările infrastructurilor Uniunii Europene pentru dezvoltarea infrastructurilor poloneze. Deşi Strategia se referă la toate căile de transport, cel terestru şi feroviar ocupă un loc primordial
.

Principalele priorităţi sunt următoarele:

· ameliorarea legăturilor dintre Varşovia şi capitalele europene până în 2006, precum şi cu principalele regiuni ale ţării până în 2013;

· implementarea unui sistem de transport eficace pentru intensificarea circulaţiei schimburilor în interiorul Pieţei unice şi cu Europa orientală;

· ameliorarea accesibilităţii marilor zone urbane din Polonia;

· favorizarea dezvoltării regionale;

· ameliorarea securităţii rutiere;

· protejarea mediului şi reducerea costurilor;

· dezvoltarea sistemelor multimodale.

Calitatea infrastructurilor de transport este unul dintre principalii factori care stimulează dezvoltarea economică şi competitivitatea. Dacă aceasta nu este satisfăcătoare, împiedică asigurarea de servicii de transport pentru călători şi mărfuri la calitatea dorită, precum şi o repartizare eficace a întreprinderilor şi serviciilor. Infrastructurile de transport de o slabă calitate au efecte negative asupra investiţiilor străine directe şi asupra mobilităţii populaţiei active. Datorită situării geografice şi a mărimii pieţei poloneze, reţeaua de transport în stare proastă împiedică schimburile internaţionale cu statele membre ale Uniunii Europene şi cu celelalte ţări limitrofe. Pentru ca Piaţa unică extinsă să poată fi implementată, Polonia trebuie să dispună de legături eficace cu Uniunea Europeană şi cu noile state membre graţie RTE-T.

Sistemul de transport polonez cuprinde transportul rutier, feroviar, aerian, fluvial şi maritim. Autostrăzile şi căile ferate ocupă un loc predominant, transporturile maritim şi aerian sunt mai importante în traficul internaţional decât în legăturile interne, în timp ce rolul transportului pe cale navigabilă este marginal. Repartizarea geografică a reţelei de transport este convenabilă, dar calitatea sa lasă de dorit.

 O intervenţie în valoare de 400 milioane euro va contribui la modernizarea liniei de cale ferată care leagă Varşovia de Gdynia trecând prin Gdansk, cel mai mare port al ţării, de-a lungul unei axe de transport transeuropene prioritare. În afară de BEI (575 milioane euro), Societatea suedeză de credit pentru export şi Banca nordică de investiţii au participat la cofinanţarea construcţiei celui de-al doilea tronson al autostrăzii A1, care face parte din coridorul transeuropean prioritar de transport, care leagă nordul Poloniei (Gdansk) de capitala Austriei (Viena), trecând prin Republica Cehă şi Slovacia. Investiţiile în cercetare realizate de către institutele ştiinţifice publice şi universitare au fost atrase printr-un împrumut de 600 milioane euro.
Transportul rutier

Traficul rutier s-a dublat în ultimul timp în Polonia. Un aspect foarte important, atât pentru transportul naţional cât şi pentru cel internaţional ţine de neconformitatea reţelei de autostrăzi naţionale cu normele respective. Nu mai puţin de 34% din autostrăzile naţionale ar trebui modernizate imediat şi 37% în viitorul apropiat, mai ales deoarece lucrările de refacere nu sunt adaptate circulaţiei mijloacelor de transport grele. Lungimea totală a autostrăzilor - tolerând o încărcătură de 11,5 t de transport, care este norma în nivelul Uniunii Europene - nu depăşeşte 404 km, iar cea a şoselelor rapide nu reprezintă decât 206 km. În toate marile oraşe are loc îngustarea nodurilor rutiere,  fapt care duce la scăderea securităţii rutiere. Marile centre urbane (Varşovia şi Silezia) sunt în mod particular afectate de accidentele rutiere, de aglomerare  şi de poluarea mediului.

Aceşti factori se adaugă costurilor economice, sociale şi de mediu ale transportului rutier. În acelaşi timp,  nu se poate subestima aspectul uman al problemei: în Polonia, 60.000 de accidente de circulaţie antrenează aproximativ 6.000 de morţi şi 55.000 de răniţi sunt înregistraţi în fiecare an. În anii '90 rata accidentelor din Polonia era superioară mediei statelor membre ale Uniunii Europene (6 accidente mortale la 10.000 de autovehicule). Costurile sociale ale accidentelor rutiere sunt estimate la 2,7% din PIB pe an. 

Pentru ameliorarea securităţii rutiere, este indispensabilă modernizarea autostrăzilor naţionale şi construirea unei reţele rutiere cu acces controlat (autostrăzi şi căi rapide), precum şi căi de transport în jurul aglomeraţiilor urbane. Doar investiţiile masive în infrastructura rutieră vor permite ameliorarea eficacităţii şi securităţii acesteia. Se ştie că economiile care vor decurge de aici vor fi chiar superioare cheltuielilor angajate, însă investiţiile în infrastructură reclamă din păcate termene relativ lungi şi capitaluri excedente mijloacelor bugetului statului polonez.

Transportul pe căi ferate

Reţeaua feroviară poloneză, a cărei lungime este estimată la 20.100 km, este bine dezvoltată. Gradul său de electrificare este relativ satisfăcător, liniile comportând adesea două căi sau mai multe, însă degradarea tehnică a infrastructurii sale este generalizată. În raport cu statele membre ale Uniunii Europene, Polonia afişează parametri tehnici foarte slabi în materie de infrastructură feroviară: numai 22,9% din căi şi 19,7% din nodurile feroviare sunt conforme normelor comunitare. Foarte puţine tronsoane pot fi parcurse cu viteze maximale superioare unei viteze de 100 km/oră. Nu se poate afirma care dintre acestea se află în cea mai proastă stare, liniile sau materialul rulant, gările sau echipamentele de serviciu. În afară de aceasta, gestiunea şi finanţarea par ineficace şi puţin propice îmbunătăţirilor. 

Datorită acestei degradări, viteza comercială trebuie limitată pe numeroase linii, calitatea serviciilor este slabă şi securitatea regresează. Societatea Poloneză a Căilor Ferate PKP SA nu este capabilă să facă faţă nevoilor de deplasare rapidă a călătorilor, mai ales între Varşovia şi celelalte oraşe poloneze, precum şi la nivel naţional (de exemplu, în Silezia).

Competitivitatea mediocră a PKP SA împovărează din ce în ce mai mult bugetul statului şi societatea riscă să piardă din părţile de piaţă după deschiderea acesteia către ceilalţi operatori din Uniunea Europeană. Datorită acestui fapt, aderarea la Uniunea Europeană nu obligă la modificarea mărimii reţelei feroviare poloneze, dar pretinde investiţii importante pentru asigurarea modernizării şi interoperabilităţii marilor axe de transport.

Anumite probleme vor fi rezolvate pe termen lung în favoarea unei restrucutrări şi privatizări prevăzute pentru anumite activităţi feroviare.  Totuşi, pentru a progresa pe această cale, vor fi necesare investiţii considerabile. Formulele de parteneriat public-privat vor fi o soluţie de care se va ţine cont pentru mai buna organizare şi administrare a serviciilor, precum şi pentru creşterea resurselor financiare prin intervenţia capitalurilor private.

Transportul maritim şi navigaţia interioară

Cele patru mari porturi maritime comerciale din Polonia – Gdansk, Gdynia, Szczecin şi Swinoujscie – sunt situate pe teritoriul serviciului Reţelei Europene de Transport (RTE-T). De la începutul anilor '90 se asistă la o stagnare a volumului de trafic anual total la 47-50 milioane t. Infrastructurile de acces terestru şi maritim nu sunt suficiente, de unde rezultă deficienţele serviciilor de încărcare, întârzieri în operaţiile de manevrare realizate în porturi şi o creştere a serviciilor.

Navigaţia interioară, deşi este modul cel mai ecologic de transport, are un rol minim: doar transporturile maritime de la Szczecin şi Swinoujscie sunt deservite pe cale navigabilă. Realizarea programului „Odra 2006” a permis dublarea volumului de trafic efectuat pe căile de navigaţie interioară, economisirea resurselor de apă şi creşterea securităţii în faţa riscurilor de inundaţie. Pentru ca porturile maritime poloneze să poată afişa o competitivitate durabilă şi să se poată integra în RTE-T, este imperativă şi ameliorarea legăturilor feroviare directe care le deservesc. Lucrările întreprinse au permis modernizarea căilor maritime şi a canalelor de acces, reconstrucţia intrărilor în porturi şi chei, precum şi nivelarea sistemelor de gestiune a circulaţiei maritime şi de radionavigaţie.

Transportul aerian

Infrastructurile aeroportuare poloneze sunt cele ale aeroportului internaţional central din Varşovia, ale celor două principale aeroporturi regionale, ale celor zece aeroprturi regionale precum şi ale celor 43 de aeroporturi locale şi ale terenurilor de aviaţie. Aeroportul Frédéric Chopin din Varşovia primeşte aproximativ 5 milioane de pasageri pe an, dintre care aproximativ 87% în traficul internaţional. Aeroportul a fost reconstruit şi renovat, însă creşterea rapidă a traficului aerian obligă la luarea unor decizii strategice privind construirea unui nou aeroport la Varşovia şi extinderea aeroporturilor regionale.

Surse de finanţare

Modernizarea sistemului de transport din Polonia a fost finanţată prin fonduri publice (naţionale), fonduri de la Uniunea Europeană (în cadrul programelor PHARE şi ISPA) şi prin capitaluri private (în proporţie marginală). În perioada 1991-2003, finanţarea infrastructurilor de transport din Polonia a reprezentat în total 7.800 milioane euro, proveniţi în majoritate de la bugetul statului şi de la instituţiile financiare internaţionale (BEI, Banca Mondială şi BERD), care au contribuit cu 45,2%; ajutoarele  de la Uniunea Europeană au reprezentat 24,4%. În anii următori, sursele de finanţare au rămas aceleaşi, însă proporţia fondurilor provenite de la Uniunea Europeană (fonduri de coeziune şi fonduri structurale) şi a capitalurilor private a crescut.

Dacă ne referim numai la Reţeaua transeuropeană (Raportul final al proiectului TINA, 1999), cheltuielile din Polonia în 1998 şi 2015 sunt cifrate la 36.400 milioane euro, din care 17.550 milioane euro sunt prevăzuţi pentru autostrăzi şi 14.600 milioane euro pentru căile ferate. Aceste investiţii nu se pot concretiza fără concursul sectorului privat. Calitatea mediocră a reţelei de transport poloneze se explică în mare parte printr-o întârziere a investiţiilor în acest sector. În fapt, nevoile de investiţii sunt importante la nivelul tuturor căilor de transport şi principalele obstacole ce urmează a fi surmontate ţin de disponibilitatea capitalurilor şi de eficacitatea cheltuielilor.

Fondurile publice naţionale

Îmbunătăţirea reţelei naţionale de transport este una dintre priorităţile dezvoltării poloneze, însă programul de construcţii de autostrăzi lansat în 1994 nu a răspuns aşteptărilor. Înmulţirea criticilor venite din partea utilizatorilor autostrăzilor s-a manifestat în timpul dezbaterilor publice şi printr-un refuz de a accepta noi creşteri de contribuţii fiscale pentru finanţarea modernizării infrastructurilor de transport. În consecinţă, Parlamentul s-a pronunţat împotriva vignetelor propuse de Guvern la începutul anului 2003.

În prezent, finanţarea infrastructurilor de transport se realizează conform următoarelor modele:

· metoda clasică de finanţare de la bugetul de stat, completată cu împrumuturi de la instituţiile financiare internaţionale şi cu fonduri de la Uniunea Europeană;

· formula CET (Construcţie, Exploatare, Transfer), în sectorul rutier, provenind din concesiunea şi exploatarea autostrăzilor.

Experienţa formulei CET aplicată autostrăzilor a fost instructivă, iar acest mecanism va fi utilizat tot mai mult, ţinând cont de experienţele anterioare. Noi proiecte CET au trebuit pregătite pentru tronsoanele autostrăzii A4, situată între Wroclaw şi Gliwice. Tronsonul Wroclaw-Opole este terminat, însă sunt necesare investiţii complementare (construcţia de staţii-serviciu şi arii de destindere). Tronsoanele autostrăzii A4 au fost realizate sub conducerea Direcţiei generale a drumurilor şi autostrăzilor naţionale, autoritate a statului responsabilă pentru extinderea, modernizarea şi întreţinerea drumurilor şi autostrăzilor naţionale, al cărei buget anual provine de la bugetul de stat şi este alimentat prin taxele aplicate carburanţilor. 

Noile tronsoane ale autostrăzii A4, finanţată de la bugetul de stat, ar putea fi exploatate de către Fondul rutier naţional, o nouă instituţie pe care Guvernul a intenţionat s-o creeze în cadrul unui proiect de amendare a legii autostrăzilor cu taxă, dezbătută în Parlament. Fondul rutier naţional, legat de Banca statului Bankgospodarstwa Krajowego (BGK), va fi principala instituţie implicată în procesul de finanţare pentru dezvoltarea infrastructurilor rutiere din Polonia.

Şoselele comunale sunt de competenţa colectivităţilor locale şi subdezvoltarea infrastructurilor de transporturi urbane relevă gravele constrângeri financiare care incumbă acestor colectivităţi. Adeseori, marile oraşe administrează tronsoane din drumurile naţionale situate în interiorul zonei lor urbane.

Creşterea datoriei publice (49,8% din PIB în 2002) restrânge posibilităţile Guvernului de a primi împrumuturi sau de a emiterii de obligaţiuni. Atribuirea acestei datorii este considerată ca fiind una dintre principalele probleme de rezolvat. Fondurile publice trebuie alocate unor domenii care nu interesează deloc sectorul privat şi ar trebui acordată prioritate activităţilor care nu cresc încă şi mai mult deficitul bugetar al statului.

Fondurile provenite de la Uniunea Europeană

Rolul fondurilor provenite de la Uniunea Europeană a fost unul de foarte mare importanţă pentru dezvoltarea infrastructurilor de transport poloneze. Aceste contribuţii comunitare au crescut în fiecare an, începând din 1991, iniţial prin programul PHARE, completat apoi, din 2000, prin programul ISPA. În ceea ce priveşte participarea Uniunii Europene, strategia aplicată pentru perioada 2004-2006 a urmat Strategia fondurilor de coeziune 2004-2006, Programul operaţional sectorial pentru transporturi 2004-2006 şi domeniul transporturilor din cadrul Programului operaţional integrat pentru dezvoltare regională 2004-2006. Resursele fondurilor de coeziune au fost alocate cu prioritate proiectelor feroviare şi rutiere integrate în RTE-T. Proiectele prevăzute în Programul operaţional sectorial pentru transporturi au fost finanţate prin intermediul fondurilor structurale (FEDER). Aceste proiecte vizează dezvoltarea într-o manieră echilibrată a sistemului de transport naţional şi ameliorarea securităţii infrastructurilor sale. Conform Planului naţional de dezvoltare, aportul fondurilor UE pentru perioada 2004-2006 a fost de aproximativ 2.900 milioane euro. Cofinanţarea a necesitat 700 milioane euro provenind de la bugetul de stat.

Posibilitatea de a dispune de fonduri de la Uniunea Europeană ar trebui să constituie un avantaj suplimentar pentru atragerea investitorilor privaţi.

Instituţiile financiare internaţionale

În perioada 1991-2002, valoarea totală a creditelor contractate de la instituţiile financiare internaţionale a reprezentat 1.872 milioane euro, din care mai mult de jumătate au provenit de la Banca Europeană de Investiţii. Banca Mondială a jucat de asemenea un rol foarte important. 

Cooperarea cu instituţiile financiare internaţionale a adus nu numai o susţinere financară la bugetul de stat, dar a favorizat şi aplicarea procedurilor riguroase şi adoptarea normelor internaţionale pe piaţa poloneză. Aceste instituţii pot avea un rol şi mai important în viitor, însă sectorul privat, ca titular al concesiunilor, şi nu statul ar trebui să fie debitorul lor.

Capitalurile private

Uzanţele stabilite persistă, dar investitorii privaţi ar trebui să intervină cât mai repede. Nevoile de investiţie care se fac simţite în infrastructurile poloneze de transport depăşesc cu mult resursele publice disponibile. Există deci un teren propice parteneriatelor public-private, care suscită un interes crescut din partea administraţiei publice şi a întreprinderilor.

Conform contractului de concesiune de tip CET, tronsonul de 61 km din drumul naţional A4 este exploatat de către Stalexport SA şi primul tronson din drumul naţional A2 în lungime de 48 km, de către Autostrada Wielkopolska SA. În cele două cazuri, finanţarea a provenit dintr-un sistem de taxare, însă bugetul de stat a fost cel care a finanţat modernizarea tronsonului drumului naţional A4, în timp ce titularul privat al concesiunii autostrăzii A2 a construit noile tronsoane ale acesteia (în fapt, o modernizare parţială a unei căi rapide). 
A existat, de asemenea, Proiectul pentru pregătirea sectorului privat pentru îmbunătăţirea, administrarea şi managementul drumurilor din Polonia, stabilit de către un grup de experţi internaţionali regrupând Booz Allen&Hamilton, Parkman şi White&Case, finanţat prin intermediul Programului PHARE, cu intervenţia BERD. Cele două proiecte-pilot de tip DBFO (Concepţie, Construcţie, Finanţare, Exploatare) privesc două tronsoane de drumuri naţionale (nr. 19 de 150 km şi nr. 62 de 100 km), al căror cost de investiţii total a fost estimat la 220 milioane euro. Se poate dovedi foarte interesantă conferirea unui partener privat al modernizării, întreţinerii şi gestionării drumurilor, prevăzând totodată cofinanţarea publică.

Conform prevederilor, finanţările publice destinate cofinanţării proiectelor beneficiare de fonduri de la Uniunea Europeană ar trebui completate cu capitaluri private, însă va fi dificil de îndeplinit, deoarece aceasta complică mult structura proiectelor. Formulele de parteneriat public-privat (PPP) ridică o altă problemă gravă, datorită termenelor prelungite care se scurg înaintea demarării proiectelor. Cauza o reprezintă într-o anumită măsură complexitatea procesului, însă lipsa de experienţă a părţilor joacă de asemenea un anumit rol.

Orientările intitulate Ghiduri pentru parteneriate public-private de succes au devenit un fel de manual supus atenţiei decidenţilor, pentru pregătirea proiectelor de infrastructuri, care implică fonduri provenite de la Uniunea Europeană şi finanţare privată. Polonia a progresat mult în dobândirea unor cunoştinţe de bază şi în ceea ce priveşte experienţa în materie, care este prealabilă punerii în aplicare a proiectelor de parteneriat public-privat. Dat fiind că resursele acestor parteneriate sunt probabil cele mai bogate în domeniul infrastructurilor de transport, Ministerul Infrastructurilor a devenit un centru de competenţe în domeniu.

În afara sectorului rutier, posibilitatea de a aplica modelul parteneriatelor public-private a fost studiată pentru anumite proiecte de servicii de transport feroviar de călători (WKD-reţeaua ferată de la periferia Varşoviei, SKM-reţeaua ferată suburbană deservind trei oraşe, precum şi reţelele ferate regionale din Silezia inferioară şi Pomerania occidentală). Toate aceste proiecte au aceleaşi obiective: repunerea în stare de funcţionare a echipamentelor, modernizarea materialului rulant, întreţinerea şi gestionarea liniilor. În toate cazurile, este imposibil de exploatat reţelele în condiţii exclusiv comerciale, adică fără subvenţii de la stat. Pe lângă aceasta, trebuie respectate interesele vitale ale colectivităţilor locale respective. Un alt proiect interesant al oraşului Varşovia – metroul – este în mod egal interesat de această abordare. Analiza tuturor proiectelor menţionate arată clar punctele slabe şi obstacolele care caracterizează în Polonia finanţarea publică, realizarea pieţelor publice sau reglementarea bugetară şi fiscală şi care nu favorizează punerea în aplicare a soluţiilor constând în parteneriate public-private. Cadrul juridic şi financiar trebuie redefinit, iar pregătirea schimbărilor necesare a fost înfăptuită.

Deşi obiectivul parteneriatelor public-private este de a executa proiectele în condiţii mai satisfăcătoare decât prin metoda clasică (condiţii propice utilizării eficace a resurselor, competitivităţii, nediscriminării şi transparenţei) reprezintă, de asemenea, un mijloc de a umple găurile financiare prin aportul finanţărilor private pe termen lung. Totuşi, chiar dacă se reuşeşte a se incita sectorul privat pentru a investi în infrastructură, la un moment dat fondurile angajate vor trebui restituite, precum şi sumele împrumutate de la instituţiile financiare internaţionale. De unde şi necesitatea de a utiliza în mod judicios banii, ceea ce se întâmplă destul de rar în Polonia.
Letonia

Dată fiind importanţa pe care factorii de decizie europeni o acordă, în contextul măsurilor de luptă împotriva crizei, activităţii de împrumut de la BEI pentru derularea unor proiecte de infrastructură esenţiale, un împrumut de 500 milioane euro a fost acordat Letoniei pentru finanţarea investiţiilor prioritare beneficiind de fonduri de la Uniunea Europeană în perioada 2007-2013. Acest împrumut vizează dezvoltarea competitivităţii economiei letone şi creşterea eficacităţii ajutoarelor nerambursabile acordate Letoniei de către Uniunea Europeană. Proiectul rezultă din cooperarea excelentă cu autorităţile letone şi profită de eforturile conjugate depuse împreună cu Comisia Europeană pentru susţinerea unui mare număr de proiecte care, datorită dimensiunii lor relativ modeste nu ar putea accesa în mod direct o finanţare de la BEI. Această colaborare al cărei scop este optimizarea eficacităţii şi impactului contractanţilor de fonduri se aplică în următoarele domenii: infrastructurile sociale şi economice, educaţia, formarea, promovarea spiritului antreprenorial, transporturile, mediul şi energia.  
IV. România – programe de dezvoltare a infrastructurii de transport
Programul de guvernare pentru 2009-2012 prevede construcţia de autostrăzi şi reabilitarea drumurilor naţionale, proiecte al căror cost este estimat la 22 miliarde euro.

Banca Europeană de Investiţii a acordat un împrumut de 1 miliard euro pentru cofinanţarea contribuţiei ţării noastre la măsurile şi investiţiile prioritare aplicate cu ajutorul fondurilor structurale de la Uniunea Europeană în perioada 2007-2013. Acest împrumut poate servi pentru finanţarea proiectelor prioritare, care nu beneficiază de ajutoare nerambursabile de la Uniunea Europeană. Aceste proiecte prioritare privesc în mod particular infrastructura de transport, mediul, îndeosebi protejarea rezervaţiilor naturale, energia, gestionarea apei şi tratarea apelor uzate. BEI prevede asigurarea unei asistenţe tehnice pentru administrarea şi realizarea diferitelor proiecte, ceea ce va completa munca de pregătire a proiectelor efectuată de către echipa JASPERS
. În afară de aceasta, operaţiunea se distinge prin posibilitatea unei plăţi iniţiale de 250 milioane euro în scopul accelerării realizării proiectelor reţinute.
În prezent, infrastructura de transport la nivel naţional este deficitară. România are 37.454 kilometri de drumuri pietruite şi de pământ reprezentând 46,8 la sută din întreaga reţea de drumuri publice. Restul sunt 21.548 kilometri (26,9 la sută) de drumuri modernizate cu îmbrăcăminţi din beton, asfaltice de tip greu şi mijlociu sau pavate cu piatră cioplită, iar 20.971 kilometri (26,2 la sută) sunt drumuri cu îmbrăcăminţi rutiere uşoare. Mai mult decât atât, 57,9 la sută din lungimea drumurilor modernizate şi 67,8 la sută din lungimea drumurilor cu îmbrăcăminţi rutiere uşoare au durata de serviciu expirată. 

Din totalul drumurilor naţionale, 228 kilometri (1,4 la sută) sunt autostrăzi, 5.883 kilometri (36,8 la sută) sunt drumuri europene, 202 kilometri (1,4 la sută) sunt drumuri cu trei benzi de circulaţie şi 1.150 kilometri (7,2 la sută) sunt drumuri cu 4 benzi de circulaţie. În raport cu suprafaţa ţării, avem cea mai mică densitate de drumuri publice din Uniunea Europeană, de doar 33,5 kilometri la 100 de kilometri pătraţi. Cea mai mare densitate a drumurilor publice o au Regiunile de Dezvoltare Bucureşti - Ilfov (48,9 kilometri), Nord-Est (36,5 kilometri) şi Sud-Vest - Oltenia (35,9 kilometri).

Pornind de la situaţia dată, principalele obiective-priorităţi ce merită a fi susţinute trebuie legate de necesitatea unei mai bune înţelegeri a nivelului de dezvoltare a transporturilor şi a infrastructurii în România, relevarea importanţei şi beneficiilor investiţiilor în infrastructură, cu accent pe sectorul transportului rutier şi aerian, identificarea soluţiilor la problemele practice, precum şi facilitarea dialogului între cei mai importanţi actori din sectorul de transport

În ceea ce priveşte dezvoltarea infrastructurii drumurilor României, vizând integrarea în structurile europene de transport, este necesară promovarea investiţiilor în sectorul rutier, inclusiv folosind parteneriatul public-privat.
Probleme ca ambuteiajele, lipsa sistemelor inteligente de securitate şi investiţiile ecologice vor trebui să fie rezolvate într-o manieră eficientă. 

Crearea unui coridor paneuropean şi finanţarea proiectelor care contribuie la lărgirea principalelor axe europene ar putea fi soluţii viabile pentru îmbunătăţirea infrastructurii din România.

De asemenea, utilizarea oportunităţilor de obţinere a finanţării private pentru infrastructura drumurilor, construcţia şi modernizarea infrastructurii rutiere situate pe coridoarele de transport paneuropene, implementarea sistemului calităţii în transporturile rutiere, cofinanţarea UE în proiecte transfrontaliere constituie instrumente eficiente pentru obţinerea de rezultate concrete în acest domeniu.
Toate analizele realizate după 1990 asupra infrastructurii de transport rutiere relevă faptul că există un număr redus de kilometri de autostradă şi de conexiuni la nivel de autostradă sau de drumuri rapide în comparaţie cu statele membre ale Uniunii Europene. Aceasta în timp ce traficul rutier pe drumurile naţionale a crescut în ultimii ani în ritm alert, cu o medie anuală de 3,7%".

În acest sens, Programului Operaţional Sectorial de Transport îi este alocată cea mai mare parte a fondurilor structurale şi de coeziune acordate României de Uniunea Europeană.

Astfel, circa 23% din bugetul total al instrumentelor structurale va fi utilizat pentru modernizarea şi dezvoltarea sistemului de transport, în scopul asigurării deplasării rapide, eficiente şi în condiţii de siguranţă a persoanelor şi a bunurilor, atât în ţară, cât şi în Europa. 

În acelaşi timp, POS-T are în vedere şi creşterea calităţii serviciilor, astfel încât utilizatorii infrastructurii de transport să beneficieze de condiţii de siguranţă şi de confort deosebite, de calitate europeană. Obiectivele specifice ale POS-T sunt:
- promovarea circulaţiei internaţionale şi de tranzit a persoanelor şi a bunurilor în România prin asigurarea de conexiuni pentru Portul Constanţa, precum şi creşterea tranzitului dinspre UE către sud, prin modernizarea şi dezvoltarea Axelor Prioritare relevante, cu aplicarea măsurilor necesare pentru protecţia mediului înconjurător;
- promovarea circulaţiei eficiente a persoanelor şi a bunurilor între regiunile României prin modernizarea şi dezvoltarea reţelelor naţionale de transport, în conformitate cu principiile dezvoltării durabile;
- promovarea dezvoltării unui sistem de transport echilibrat, în ceea ce priveşte toate modurile de transport, prin încurajarea dezvoltării sectoarelor feroviar, naval şi internodal; 
- sprijinirea dezvoltării transportului durabil, prin minimizarea efectelor adverse ale transportului asupra mediului şi prin îmbunătăţirea siguranţei traficului şi a sănătăţii umane.

Potrivit specialiştilor în domeniul transporturilor sunt necesare măsuri vizând: 
-   Interconectarea şi interoperabilitatea reţelei de drumuri din România cu reţeaua de drumuri europeană;
-    Refacerea reţelei de drumuri naţionale la un nivel calitativ european;
 - Dezvoltarea infrastructurii feroviare coordonate cu cea rutieră, în conformitate cu cerinţele europene;
 -  Crearea unei infrastructuri adecvate în porturile fluviale pentru a face faţă cerinţelor de exploatare la nivel European;
 -   Dezvoltarea infrastructurii aeroportuare şi fluviale în zonele cu activitate economică importantă;
 -  Continuarea procesului de modernizare a infrastructurii feroviare pentru coridoarele IV şi IX paneuropene de mare viteză (160 km/h);
 -  Înnoirea şi modernizarea parcului de material rulant pentru transportul de călători; 

 -   Simplificarea formalităţilor de control al navelor fluviale;
 -  Asigurarea unui management competitiv pentru îmbunătăţirea condiţiilor de transport aerian.
Proiecte şi Investiţii majore pentru România - reţeaua 
trans-europeană de transport (TEN-T)
Conceptul de reţea trans-europeană de transport (TEN-T) a evoluat pe parcursul anilor '90, în strânsă legătură cu cel de piaţă unică, iar convingerea că libertatea de circulatie - a mărfurilor, persoanelor, serviciilor - este condiţionată, în mare măsură, de eficienţă şi de gradul de modernizare a infrastructurii a potenţat interesul pentru domeniul transporturilor. 
În fapt, Tratatul de la Maastricht a introdus proiectul dezvoltării reţelelor trans-europene pentru transport şi energie, ca obiectiv major al uniunii. Politica TEN-T se concentrează pe proiecte transfrontaliere de infrastructură care îşi propun o interconectare a sistemelor naţionale. 

În Capitolul XV (Articolele 154, 155 si 156), Tratatul asupra Uniunii Europene apreciază constituirea reţelei TEN -T ca o condiţie fundamentală a dezvoltării pieţei interne şi a coeziunii economice şi sociale prin interconectarea şi interoperabilitatea reţelelor naţionale de transport şi accesul la acestea.

În cazul României, adaptarea la politicile comunitare în domeniul transportului vizează modernizarea reţelelor şi a infrastructurii interne de transport pentru un sistem durabil - deopotrivă în interiorul şi în afara axelor prioritare TEN-T. Este un fapt cunoscut că situaţia infrastructurii de transport a României este una problematică, iar criticile din partea instituţiilor comunitare pe aceasta temă sunt destul de frecvente. 

România are de recuperat un decalaj foarte mare în domeniul infrastructurii, comparativ cu celelalte state ale Uniunii. Autorităţile în domeniu trebuie, în aceeaşi măsură, să insiste pe modernizarea reţelelor de transport şi să facă eforturi pentru conectarea acestora la sistemul european. 

Mai multe studii în materie de infrastructură au arătat că aproximativ două treimi din suprafaţa totală a infrastructurii de transport trebuie refăcută, iar investiţiile în acest sector sunt vitale pentru dezvoltarea altor domenii - a turismului, spre exemplu.

Procesul de integrare în structurile comunitare a stimulat interesul şi eforturile autorităţilor române de a rezolva problemele de infrastructură prin investiţii majore în transporturi. 

Aprobat de Comisia Europeană în iulie 2007, Programul Operaţional Sectorial "Transport" stabileşte, ca obiectiv general, promovarea unui sistem durabil în România, rapid şi eficient, la standarde europene, care să asigure condiţii de siguranţă pentru persoane şi mărfuri - la nivel regional, naţional şi european, între regiunile României, precum şi între acestea şi restul Europei. 
Bugetul POST pentru perioada de programare 2007-2013 este de aproximativ 5,7 miliarde de euro, din care 4,57 miliarde reprezintă contribuţia financiară din partea comunităţii (prin Fondul de Coeziune şi Fondul European de Dezvoltare Regională), iar 1,08 miliarde provin din co-finanţarea naţională. 

Cele patru axe prioritare prevăzute în POS-T propun o acţiune concertată de modernizare şi corelare a infrastructurii româneşti de transport la cea europeană.

Axa Prioritară 1 are ca domeniu major de intervenţie modernizarea şi dezvoltarea infrastructurii de-a lungul proiectelor TEN-T, în scopul integrării în structura europeană de transport. Între cele 30 de proiecte TEN-T, trei includ şi România. Ne referim, în special la Proiectul prioritar 7 (fostul Coridor IV) ce are ca obiectiv infrastructura rutieră de la Nădlac până la Constanţa, prin Bucureşti şi până la Calafat.

Proiectul prioritar 22 este pentru căile ferate, de la Curtici, Arad, Alba-Iulia, Braşov, Bucureşti, Constanţa şi Arad, Timisoara, Lugoj, Drobeta Turnu-Severin, Craiova, Calafat. Cel de-al treilea proiect prioritar, numărul 18 (fostul Coridor 7), acopera traficul naval pe Dunare, din Germania până la Marea Neagră. 

Cele trei domenii majore de intervenţie în infrastructura
 rutieră, navală şi feroviară reprezintă priorităţi ale POS-T şi au ca finalitate conectarea la reţeaua de transport european.

Domeniul de intervenţie inclus în Axa prioritară 2 se referă la modernizarea şi dezvoltarea infrastructurii naţionale de transport în afara axelor prioritare TEN-T, în scopul creării unui sistem naţional de transport durabil. Dezvoltarea reţelei naţionale de transport este văzută ca o condiţie necesară, deopotrivă pentru competitivitate, pentru coeziune economică şi socială. 

Un sistem modern şi eficient de transport afectează, inevitabil, gradul de dezvoltare socio-economică. Astfel, starea precară a drumurilor reprezintă un impediment major în calea dezvoltării turismului românesc, în condiţiile în care majoritatea vizitatorilor străini sosesc în România pe cale terestră. 

Sunt necesare investitii puternice în principalele rute către Marea Neagră, dar şi către oraşe ca Braşov, Sighişoara sau Sibiu, precum şi în nordul Bucureştiului. Nici în domeniul infrastructurii de transport aerian lucrurile nu stau tocmai bine, mai ales că traficul aerian a crescut foarte mult în ultimii ani. 

În acest sens, crearea de aeroporturi regionale, dar şi gasirea unor soluţii pentru extinderea celui din Bucureşti sunt proiecte aflate în atenţia autorităţilor. 
V. Concluzii
Având în vedere situaţia economică la nivel mondial,  intervenţiile statelor în economie iau forma unui sprijin direct, acordat anumitor ramuri economice sau chiar unor companii de importanţă majoră, ale căror probleme, dacă s-ar agrava, ar avea consecinţe dramatice pentru economia unei ţări sau chiar la nivel global. 
Un exemplu de ramură economică susţinută îl reprezintă transporturile şi infrastructura aferentă, pentru care inclusiv în ţări dezvoltate s-au luat măsuri de stimulare a investiţiilor.
În acest context, infrastructura de transport rămâne o problemă extrem de actuală şi o prioritate în procesul de integrare în structurile de transport europene.
Priorităţile Uniunii în domeniul transporturilor şi infrastructurii sunt subsumate celor două mari obiective: asigurarea mobilităţii perosanelor şi a bunurilor şi asigurarea unei politici de transporturi cu eficienţă în toate domeniile (economic, social, de mediu etc.).

La nivel european preocupările pentru îmbunătăţirea sectorului transporturilor şi a infrastructurii legate de acestea se materializează cu precădere în Programul Operaţional Sectorial de Transport, în cadrul cooperării transfrontaliere. 

Demararea şi susţinerea unor investiţii în acest sector reprezintă condiţii fundamentale pentru dezvoltarea generală a societăţii româneşti, motiv pentru care este nececesară abordarea cu mai mare responsabilitate a problematicii transporturilor
.
Starea precară a infrastructurii de transport din România frânează dezvoltarea acelor ramuri economice care nu funcţionează la potenţial maxim. România ocupă ultimul loc în Europa nu numai la capitolul autostrăzi, ci şi în privinţa densităţii şi calităţii drumurilor de interes local (judeţene şi comunale), care asigură conectarea mediului rural cu cel urban. În lipsa drumurilor, distanţele de transport sunt mai mari, livrarea mărfurilor este mai scumpă şi competitivitatea acestora este subminată.

Este demn de subliniat faptul că, de investiţiile în infrastructura de transport depinde aprovizionarea populaţiei României cu produse alimentare la preţuri acceptabile. Pe termen scurt, sunt şi alte efecte benefice, de exemplu ocuparea forţei de muncă din sectorul construcţiilor, al cărei viitor este incert în actualele condiţii de pe piaţa imobiliară.
Pe termen lung, o reţea de transport bine pusă la punct ar face mai competitive mărfurile romăneşti la export şi ar atrage tranzitul de mărfuri prin România.

Dincolo de drumuri, este necesar să se acorde atenţie infrastructurii de cale ferată şi transportului pe apă, pentru că aceste modalităţi de transport se pretează mai bine pentru preluarea unor cantităţi mari de mărfuri vrac, cum sunt produsele agricole de bază.

 În cazul căilor ferate, nu se pune problema densităţii ci problema calităţii. Infrastructura feroviară are nevoie de îmbunatăţiri pentru a fi posibilă mărirea vitezei de transport, condiţie primordială pentru creşterea competitivităţiiii mărfurilor indigene la export. Un exemplu ce poate fi urmat, în privinţa transportului feroviar, este cel francez
.
  Transportul pe căi navigabile interioare este şi mai bine poziţionat pentru preluarea fluxurilor de mărfuri agricole. Fiind cel mai puţin poluant şi mai ieftin, transportul pe căi navigabile interioare este încurajat financiar de autorităţile europene, ceea ce permite finanţarea investiţiilor din acest sector cu fonduri din bugetul comunitar. Banii europeni nu sunt acordaţi însă oricum, ci necesită redactarea unor cereri de finanţare bine fundamentate, aşa încât ar fi ideală întocmirea unei strategii pe termen lung, cu implicarea Ministerul Transporturilor şi Infrastructurii, dar şi a Ministerului Agriculturii şi Ministerului Mediului. Eventual, ar putea fi atrase într-un astfel de demers şi alte state din bazinul Dunării care exportă şi importă cantităţi mari de produse agricole, pentru că volumul de transport luat în discuţie să fie cât mai mare. O strategie bine fundamentată ar putea atrage fonduri importante de la Uniunea Europeană în urmatorul plan bugetar 2013-2020.

